'Die Byl 3' kom Dinsdag en 4de reeks ook op pad | Netwerk24
'Die Byl 3' kom Dinsdag en 4de reeks ook op pad
Deur AJ Opperman 23 April 2021 08:00
Nie net begin die derde reeks van die kykNET-drama Die Byl Dinsdag nie, die vierde reeks word reeds verfilm.
Kol. Piet van der Bijl, oftewel Byl (Waldemar Schultz), en sy span is terug nadat twee van sy kollegas gesterf het weens 'n man wat wou wraak neem oor iets uit Byl se verlede.
En terwyl Byl en die ander dink dié man (Laudo Liebenberg) is dood, leef hy nog.
Byl voel verantwoordelik vir alles wat gebeur het.
"Toe ek gevra is oor die skryf van 'n derde en 'n vierde reeks, was ek nie mooi seker hoe ons vorentoe sou beweeg nie," sê Leon Kruger, draaiboekskrywer.
"Maar toe dink ek: Kom ons kyk na Byl se binnewêreld. Waarom is hy soos hy is? Waarom kan hy en Nicky (Milan Murray) nie by mekaar uitkom nie? (Hulle het voorheen 'n verhouding gehad.) En hoekom is Byl so erg oor kinders?"
In die derde reeks is die vraag: Wie in Byl se lewe word nou bedreig?
In die vorige reeks was dit Juan (Marvin-Lee Beukes), wat oorleef het, maar hy herstel steeds – ook sielkundig.
Waldemar Schultz as kol. Piet van der Bijl in 'Die Byl'.
"Mettertyd het die storie hom vanself begin vertel," sê Kruger. "Die karakters is almal so gevestig."
Akteurs soos Eric Nobbs, Lika Berning, Milan Murray en Trudy van Rooy is weer te sien.
"Ek het alreeds 'n paar dinge in reeks 3 ingewerk vir reeks 4," sê Kruger. "Daar is ook 'n stom meisie wat ek nou van episode 1 af in die storie plant, wat 'n kardinale rol in Byl se lewe speel, hoewel sy nie kan praat nie."
Kruger kyk gewoonlik eers na die oorhoofse storielyn wanneer hy skryf.
Lika Berning en Waldemar Schultz in 'Die Byl'. Foto: kykNET
"Daarna fokus ek individueel op elke episode. Die buitelyne van die oorhoofse storie is reeds daar en dit moet stelselmatig vertel word terwyl elke episode met 'n ander moord te doen het.
"Daar is baie van hierdie siek ouens daar buite. As jy ver genoeg navorsing doen, kom jy op 'n klomp goed af, dinge wat nie noodwendig gepubliseer word nie. En 'n mens gesels met die polisie en speurders. Hulle is baie nice. En hulle is aanhangers van die reeks."